სინგაპურის ეროვნული უნივერსიტეტი
სინგაპურის ეროვნული უნივერსიტეტი ― ეროვნული კვლევითი უნივერსიტეტი სინგაპურში. დაარსდა 1905 წელს, როგორც სრუტეების დასახლებებისა და მალაიის ფედერაციული შტატების მთავრობის სამედიცინო სკოლა. იგი უძველესი ავტონომიური უნივერსიტეტია ქვეყნის მასშტაბით. უნივერსიტეტში სხვადასხვა დისციპლინის საბაკალავრო, სამაგისტრო და სადოქტორო პროგრამები ფუნქციონირებს, მათ შორის: მეცნიერების, მედიცინის, სტომატოლოგიის, დიზაინისა და გარემოს, სამართლის, ხელოვნებისა და სოციალური მეცნიერებების, ინჟინერიის, ბიზნესის, გამოთვლითი მეცნიერებებისა და მუსიკის სფეროებში. სინგაპურის ეროვნული უნივერსიტეტი მსოფლიოში ერთ-ერთ ყველაზე მაღალრეიტინგულ აკადემიურ ინსტიტუტადაა აღიარებული. იგი უწყვეტად ხვდება საუკეთესო ას უნივერსიტეტს შორის, მათ შორის: მსოფლიო უნივერსიტეტების აკადემიურ რეიტინგში, Quacquarelli Symonds-ის მსოფლიო უნივერსიტეტების რეიტინგში, Time-ის უმაღლესი განათლების მსოფლიო უნივერსიტეტების რეიტინგში. 2022-2023 წლისთვის სინგაპურის ეროვნული უნივერსიტეტი მსოფლიო მასშტაბით მე-11 ადგილზეა QS-ის, ხოლო მე-19 ადგილზეა THE-ის მიხედვით. სინგაპურის ეროვნული უნივერსიტეტის კამპუსი სინგაპურის სამხრეთ-დასავლეთ ნაწილში მდებარეობს და 170 ჰექტარი ტერიტორია უკავია. დიუკი-სინგაპურის ეროვნული უნივერსიტეტის სამედიცინო სკოლა, რომელიც სადოქტორო სამედიცინო სკოლაა, დიუკის უნივერსიტეტთან ერთად თანამშრომლობით დაარსდა. ბუკიტ-ტიმაჰის კამპუსში უნივერსიტეტის იურიდიული ფაკულტეტი და ლი კუან იუს საჯარო პოლიტიკის სკოლაა განთავსებული. სინგაპურის ეროვნული უნივერსიტეტის კურსდამთავრებულებს შორის არიან ნობელის პრემიის, ტანის პრემიისა და ვოტრენ ლიუდის პრემიის ლაურეატები.